Clori bella, it'hapo fattu?

Clori bella, it'hapo fattu?
Troppu ingratu
so istadu a su tou coro
si ti tratto de incostante,
delirante!
Hap'intragnas de unu moro!
Birgonzosu m'arrepento,
mi dismento,
mi perdona, Clori amabile,
si dae pinna addolorida
m'est fuida
sa paraula variabile.
Dae affettu trasportadu,
azzegadu
pro ti bider fia ennidu,
non t'incontro, jà fis fora,
ma in cuss'hora
su 'e ti narrer no hapo idu.
Penitidu como iscrio,
disafìo
sas funtanas de su piantu
pro chi a Clori mia dechida
ch'est fingida
hapo nadu in tristu cantu.
Istat nendemi ogni musa:
«Pedi iscusa
a sa ninfa giara et pura».
Ecco ubbido: paghe ajò,
ca si no
m'ammentas pius tristura.
Bella fiza ses de amore,
ses fiore,
ses che sole senza nue;
non t'offendat custa oghe
ch'est inoghe,
ma su coro ue ses tue.
Visitesit, ahi, turmentu!
s'appusentu
ue bella pianghias
affligida in su retiru;
ca su tiru
contr'a mie fattu idias.
Pianghias, et no a cua,
ca pro tua
cuss'ingiuria reputesti.
Tando a lagrimas copiosas
cuddas rosas
ch'has in cara ti bagnesti.
S'India no hat perla pius rara
nen pius cara
in sos riccos mares suos
che i cuddas chi pioiant
et ruiant
in su sinu de ojos tuos.
Ma lassemus sas tristuras
chi amarguras
m'hant causadu su bastante;
tue benzende, Clori mia,
de allegria
has a fagher chi eo cante.
Su notturnu russignolu
solu solu
mi nd'ischidat, e ite pena!
repitende a boghes tristas:
«E a cand'istas
a torrare, hermos'Elena?».
S'armoniosa cardellina
in sa chima
de s'aranzu eo intendesi
de giardinu, chi naraiat:
«Ahi! si beniat
Clori bella dai Tiesi».
Su matessi Anacreonte
dai su monte
gridat: «Clori, hermos'e una,
a cand’istas a torrare
pro allegrare
s'ammosfera iscura et bruna?
Prest'edducas, beni inoghe
ch'atera oghe
pius allegra has a iscultare;
sa chiterra a fìlos de oro
pro te coro
a s'istante hap'a leare;
et s'innantis cun lamentu
discuntentu
calchi pagu hapo cantadu,
tando totu in allegria,
Clori mia,
m'has a bider cambiadu.